《咏扇四首 其四 折扇》
清代·荣汝楫

楮先生共竹君子，巧制人人买聚头。宜画宜书争月旦，可舒可聚剧风流。

层层曲似屏痕展，幅幅轻如帆影收。安得一挥驱酷吏，清风从此遍南州。

作者简介：荣汝楫(1833--1894)。字作舟，号拙庵，清无锡人。汉璋长子。幼从王柏亭学。工制艺词章。咸丰三年(1853)邑庠生，十一年拔贡。朝考得教职，待选于家。教授里中，族中子弟及百里外。